ΚΑΝΟΝΙΣΜΟΣ (ΕΚ) αριθ. 2279/1999 ΤΗΣ ΕΠΙΤΡΟΠΗΣ

της 28ης Οκτωβρίου 1999

σχετικά με την πώληση σε προκαθορισμένες τιμές ξηρών μη μεταποιημένων σύκων της συγκομιδής 1998, τα οποία κατέχονται από τους ελληνικούς και ισπανικούς οργανισμούς αποθεματοποίησης, στις βιομηχανίες απόσταξης και στις βιομηχανίες ζωοτροφών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγορών στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε από τον κανονισμό (ΕΚ) αριθ. 2199/97(2), και ιδίως το άρθρο 9 παράγραφος 8,

Εκτιμώντας τα ακόλουθα:

(1) το άρθρο 9 παράγραφος 3 δεύτερο εδάφιο του κανονισμού (ΕΚ) αριθ. 2201/96 προβλέπει ότι μπορούν να ληφθούν ιδιαίτερα μέτρα για τα προϊόντα που δεν είναι δυνατόν να διατεθούν υπό κανονικές συνθήκες· δεδομένου ότι μία ποσότητα περίπου 2624 τόνων ξηρών μη μεταποιημένων σύκων, η οποία κατέχεται από τους ελληνικούς και ισπανικούς οργανισμούς αποθεματοποίησης, δεν είναι πλέον κατάλληλη για ανθρώπινη κατανάλωση, πρέπει να πωληθεί για ειδικές χρήσεις για την έννοια του άρθρου 6 παράγραφος 2 του κανονισμού (ΕΟΚ) αριθ. 626/85 της Επιτροπής, της 12ης Μαρτίου 1985, σχετικά με την αγορά, την πώληση και την αποθεματοποίηση, από τους οργανισμούς αποθεματοποίησης σταφίδων και ξηρών μη μεταποιημένων σύκων(3), όπως τροποποιήθηκε τελευταία από τον κανονισμό (ΕΚ) αριθ. 1437/97(4)·

(2) οι τομείς της παρακευής αλκοόλης και της παρασκευής ζωοτροφών παρέχουν αγορές διάθεσης για τα ξηρά μη μεταποιημένα σύκα που είναι ακατάλληλα για την ανθρώπινη κατανάλωση και τα προϊόντα που κατέχονται από τους οργανισμούς αποθεματοποίησης πρέπει να διατεθούν προς πώληση για αυτούς τους δύο προορισμούς· λαμβανομένων υπόψη των περιορισμένων ποσοτήτων και της ιδιαιτερότητας των αγορών για τις οποίες προορίζονται, η πώληση σε προκαθορισμένες τιμές αποτελεί τον πλέον ενδεδειγμένο τρόπο πώλησης·

(3) το κατάλληλο επίπεδο της τιμής πώλησης είναι το ίδιο και για τους δύο προορισμούς, και δεδομένου ότι οι όροι πρόσβασης σε αυτές τις δύο αγορές είναι παρόμοιες, το ποσό της ειδικής εγγύησης που προβλέπεται στο άρθρο 9 παράγραφος 3 δεύτερο εδάφιο του κανονισμού (ΕΚ) αριθ. 2201/96 πρέπει να καθοριστεί σε συνάρτηση με τη διαφορά μεταξύ της συνήθους τιμής αγοράς των ξηρών σύκων και της τιμής πώλησης που καθορίζεται από τον παρόντα κανονισμό·

(4) ο κανονισμός (ΕΟΚ) αριθ. 1707/85 της Επιτροπής, της 21ης Ιουνίου 1985, σχετικά με την πώληση, από τους οργανισμούς αποθεματοποίησης, ξηρών μη μεταποιημένων σύκων για την παρασκευή αλκοόλης(5) καθόρισε τις λεπτομέρειες πώλησης των ξηρών μη μεταποιημένων σύκων στις βιομηχανίες απόσταξης. Για αυτά τα ίδια προϊόντα που προορίζονται για ζωοτροφές, είναι αναγκαίο να καθοριστεί, για να διευκολυνθεί ο έλεγχος της στήριξης του ιδιαίτερου προορισμού, το τελικό προϊόν που πρέπει να παρασκευαστεί καθώς και η προθεσμία παρασκευής και να απαιτηθεί η ανάληψη υποχρέωσης εκ μέρους του παρασκευαστή να χρησιμοποιήσει τα εν λόγω προϊόντα στην παρασκευή των ζωοτροφών·

(5) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων προϊόντων με βάση τα οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι οργανισμοί αποθεματοποίησης που αναφέρονται στο παράρτημα προβαίνουν στην πώληση στις βιομηχανίες απόσταξης και στις βιομηχανίες ζωοτροφών των ποσοτήτων ξηρών μη μεταποιημένων σύκων της συγκομιδής 1998, τα οποία κατέχουν, σύμφωνα με τις διατάξεις του κανονισμού (ΕΟΚ) αριθ. 626/85 τίτλος ΙΙΙ του παρόντος κανονισμού σε τιμή που καθορίζεται σε 4 ευρώ ανά 100 χιλιόγραμμα καθαρού βάρους.

2. Η ειδική εγγύηση που προβλέπεται στο άρθρο 9 παράγραφος 3 δεύτερο εδάφιο του κανονισμού (ΕΚ) αριθ. 2201/96 καθορίζεται σε 15 ευρώ ανά 100 χιλιόγραμμα καθαρού βάρους.

Άρθρο 2

1. Οι αιτήσεις αγοράς υποβάλλονται στους οργανισμούς αποθεματοποίησης για τα προϊόντα που κατέχονται από τον κάθε οργανισμό.

2. Οι οργανισμοί αποθεματοποίησης ενημερώνουν τους ενδιαφερόμενους, μετά από αίτησή τους, σχετικά με τις διαθέσιμες ποσότητες και τον τόπο στον οποίο βρίσκονται αποθηκευμένα τα προϊόντα.

Άρθρο 3

Για την πώληση των μη μεταποιημένων ξηρών σύκων στις βιομηχανίες απόσταξης, εφαρμόζονται οι διατάξεις του κανονισμού (ΕΟΚ) αριθ. 1707/85.

Άρθρο 4

1. Τα μη μεταποιημένα ξηρά σύκα που πωλούνται στις βιομηχανίες ζωοτροφών χρησιμοποιούνται για την παρασκευή προϊόντων που υπάγονται στον κωδικό ΣΟ 2309.

2. Η παρασκευή πρέπει να περατωθεί το αργότερο ενενήντα ημέρες μετά την ημερομηνία αποδοχής της αίτησης αγοράς που αναφέρονται στο άρθρο 8 παράγραφος 2 του κανονισμού (ΕΟΚ) αριθ. 626/85.

3. Η αίτηση αγοράς περιλαμβάνει, εκτός από τις ενδείξεις που αναφέρονται στο άρθρο 7 παράγραφος 2 του κανονισμού (ΕΟΚ) αριθ. 626/85, μια δήλωση με την οποία ο αιτών δεσμεύεται να χρησιμοποιήσει τα ξηρά σύκα για την παρασκευή των προϊόντων που αναφέρονται στην παράγραφο 1.

Άρθρο 5

1. Τα κράτη μέλη διενεργούν φυσικούς ελέγχους και ελέγχους της τεκμηρίωσης για να βεβαιωθούν για τη χρήση των προϊόντων που διατίθενται σε πώληση σύμφωνα με τον παρόντα κανονισμό.

2. Τα κράτη μέλη λαμβάνουν τα αναγκαία μέτρα για να εξασφαλίσουν την ισότητα όσον αφορά την πρόσβαση των ενδιαφερομένων βιομηχανιών στις ποσότητες που διατίθενται προς πώληση.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Οκτωβρίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 297 της 21.11.1996, σ. 29.

(2) ΕΕ L 303 της 6.11.1997, σ. 1.

(3) ΕΕ L 72 της 13.3.1985, σ. 7.

(4) ΕΕ L 196 της 24.7.1997, σ. 62.

(5) ΕΕ L 163 της 22.6.1985, σ. 38.

ΠΑΡΑΡΤΗΜΑ

>ΘΕΣΗ ΠΙΝΑΚΑ>